Nog bewerings teen polisie ná meisie bebloed langs straat gevind isSanet de Lange in die hospitaal. Foto: Verskaf Die storie van Sanet de Lange (18) wat Vrydagoggend langs ŉ straat in Claremont gevind is nadat sy vermoedelik deur ŉ taxibestuurder en sy makkers aangerand is, het hierdie week wyd opslae gemaak. Maroela Media het vroeër berig Sanet se halfbroer, Marius Strydom, het gesê polisiebeamptes by die Rondebosch-polisiekantoor was geensins besorg oor sy suster se welstand nie en het gesê Sanet is “net nog ŉ dronk meisie”. Sanet het glo harsingskudding opgedoen en kan net flitse van die aand onthou en is sy nie seker wie haar aangerand het nie. Sanet se ma, Sanet de Lange sr., het Woensdag aan Maroela Media gesê Sanet het saam met vriende by die nagklub Tiger Tiger gekuier. Haar vriende is omstreeks 04:00 huis toe, maar Sanet het agtergebly. Beeldmateriaal wat van die klub verkry is, wys dat Sanet later met uitsmyters by die klub staan en gesels. “Sy was duidelik besig om te onderhandel, want sy het haar paspoort in haar hand gehad. Dalk het sy by hulle probeer geld kry vir ŉ taxi en het gesê sy sou later terugkom om haar paspoort te kry en hulle terug te betaal,” het Sanet sr. gesê. Haar dogter se selfoon is kort tevore gesteel en sy wou nie haar nuwe selfoon na die kuierplek neem nie uit vrees dat dit weer gesteel sal word. “Sy kon dus niemand bel om haar te kom haal of vir haar geld te bring nie.” Sanet de Lange. Foto: Facebook Die beeldmateriaal wys glo net hoe Sanet later haar arms voor haar lyf vou, duidelik ongemaklik met die gesprek met die uitsmyters, voor sy vinnig omdraai en uit die klub stap. Een van die mans wat met haar staan en praat het, roep dan drie ander en hulle volg haar ongesiens uit die kuierplek. Volgens Sanet sr. sal Jack Brice, die privaatspeurder wat deur die gesin aangestel is om die saak te ondersoek, later Woensdagmiddag die beeldmateriaal ontvang van wat buite die klub gebeur het. “Ek wil weet wat met haar gebeur het, maar ŉ deel van my wil eintlik ook nie weet nie,” het Sanet sr. gesê. “Sy is eers ŉ uur en 55 minute later langs die pad gekry. Wat het alles met haar in daardie tyd gebeur?” Intussen is Sanet sr. baie ontstoke oor die manier waarop haar dogter deur die polisie behandel is. Sy beweer ŉ beampte by die Rondebosch-polisiestasie het aan haar gesê die beamptes wat haar dogter gevind het, het gedink sy is dood en het haar toe net agter in die polisiewa gesit en met haar na die kantoor gery. Hulle het eers daar agtergekom sy lewe en ŉ ambulans gebel om haar te kom haal. “Dis is absoluut pateties dat ons polisie so optree! As hulle regtig gedink het sy is dood, hoekom verwyder hulle ŉ liggaam van ŉ misdaadtoneel voordat hulle bewysstukke kon bymekaarmaak? En as hulle geweet het sy lewe, hoe kan hulle haar sommer net agter in die polisiewa gooi? Wat as sy ŉ rug- of nekbesering gehad het? Hulle was nie lus vir moeite nie en dit was vir hulle selfs te veel moeite om net seker te maak of hierdie meisie lewendig of dood is,” het sy gesê. Sanet sr. sê ook een van die beamptes by die stasie is intussen oor die voorval geskors. Lt.kol. André Traut, woordvoerder van die polisie, het Sanet sr. se bewerings ten sterkste ontken. “As die beamptes onder die indruk was dat die slagoffer dood is, sou hulle onder geen omstandighede die liggaam verwyder het totdat die ondersoek op die toneel afgehandel is nie,” het hy gesê. “Ons wil ook op rekord plaas dat die bewering dat ŉ polisiebeampte geskors is, ontbloot is van enige waarheid. Ons ondersoek moet nog afgehandel word en geen departementele aksie is teen enige polisiebeampte ingestel nie.” Traut wou nie verdere vrae van Maroela Media beantwoord nie.